
Egyszerű, otthon is elvégezhető kísérletek mint motivációs eszközök az általános és középiskolai fizika oktatás során

A nemzetközi kutatások azt mutatják, hogy az általános és középiskolai diákok teljesítménye a természettudományokban egyre romlik. Ennek egyik oka az lehet, hogy a diákok nem kedvelik a természettudományos tantárgyakat, ezek közül a fizika és a kémia tantárgyak állnak a legrosszabb helyen. Sokszor tapasztalható, hogy nem eléggé motiváltak a természettudományok tanulása során, már a „fizika” szóhoz is negatív asszociációkat társítanak.
Dolgozatom első részében azt vizsgálom, hogy a fizika tanítása során milyen eszközökkel lehet a diákok érdeklődését felkelteni. Ennek érdekében motivációs kérdőívet töltettem ki a volt iskolámban, a 7. és 8. általános iskolai, illetve a középiskolai osztályokban. A kérdéseim arra irányultak, hogy szeretik-e vagy nem a tantárgyat, és ennek mik lehetnek az okai, mivel lehetne érdekesebbé tenni a tanórákat. Az eredmények azt mutatták, hogy leginkább a több, egyszerű kísérlet elvégzése, több demonstrációs videó és ismeretterjesztő film megtekintése, illetve az órai tananyaghoz kapcsolódó mindennapi példák megismerése motiválná a diákokat.
A dolgozatom második részében, mintegy megoldásjavaslatként olyan kísérlet-gyűjteményt állítottam össze, amely a fizika tantárgyi motiváció eszköze lehet. A kísérletek mindegyike egyszerű, kevés eszköz- és anyagigényű, ún. „hands-on experiment” jellegű. Andria Erzberger „Physics and Food” című kiadványa ihlette a munkám témáját, mely arról szól, hogy egy étteremben ülve, várva az ételünkre, milyen érdekes kísérleteket tudunk elvégezni az ott fellelhető tárgyakból, ezzel azt is igazolva, hogy a fizika mindenhol körülvesz minket. A kísérleteket saját készítésű fényképekkel illusztráltam, és fontosnak tartottam, hogy azokról az interneten fellelhető videofelvételeket összegyűjtsem, amelyek megkönnyíthetik a kísérletek otthoni kivitelezését.



